Regeringen og DF indgår finanslovsaftale i aften, oplyser statsminister Lars Løkke Rasmussen. Dermed accepterer LA's leder Anders Samuelsen, at forhandlinger om skat og udlændinge forhandles uafhængigt af finansloven (Opdateret med ord fra DF's finansordfører René Christensen)

Regeringen og Dansk Folkeparti indgår finanslovsaftale i aften.

Det oplyser statsminister Lars Løkke Rasmussen (V) efter timelange forhandlinger i Statsministeriet.

Lars Løkke Rasmussen fortæller, at aftalen om finansloven bliver indgået på et møde mellem partierne i blå blok, der begynder klokken 20.00 fredag aften i Finansministeriet.

Ifølge Lars Løkke er partierne enige om finansloven for næste år.

FAKTA: Her er finanslovsaftalens hovedpunkter Regeringen og Dansk Folkeparti er fredag aften blevet enige om næste års finanslov. Her er hovedpunkterne i aftalen: * Der er afsat i alt cirka 4,7 milliarder kroner til bedre sundhed og ældrepleje i perioden 2018-21. På sundhedsområdet bliver der afsat cirka 2,0 milliarder kroner til blandt andet frit valg i forhold til genoptræning, og fra 2019 en ekstra akutlægehelikopter til udkantsområderne. Der bliver afsat 2,7 milliarder kroner om året til en bedre bemanding på plejehjem, mere frit valg, så ældre blandt andet selv kan vælge madordning, og mere fokus på at sikre ældre en værdig død. * Der sikres et yderligere meroptag på i alt 300 politistuderende i 2018 og 2019, hårdere straffe for grov vold og indbrud, skærpet indsats mod bande- og ungdomskriminalitet. * Reetablering af rytterisektion i dansk politi. * Der sættes penge af til udvidet motorvej over Vestfyn, hastighedsopgraderinger på landeveje og motorveje, lavere takster over Storebæltsbroen. * Styrket grænsekontrol. * Skatten på fri telefon fjernes. * Kvalitetspulje til erhvervsuddannelserne på 170 millioner kroner. * En permanent boligjobordning. * Udligningsskatten på indtægter fra pensionsopsparing fjernes. Kilde: Finansministeriet. Vis mere Luk

Samuelsen blev her til aften taberen i duellen mod DF's leder. Foto: Philip Davali

Dermed accepterer VLAK-regeringen kravet fra Dansk Folkepartis leder, Kristian Thulesen Dahl, om at adskille finanslovsforhandlingerne fra forhandlingerne om skattelettelser og udlændinge-stramninger.

Liberal Alliances topfolk - med partileder Anders Samuelsen i spidsen - har ellers hele dagen stået hårdt på det modsatte. Nemlig at der skulle være 'samtidighed' mellem finanslov, skattelettelser og en udlændingeaftale.

Se også: Han behøver ikke være statsminister - Thulesen Dahl, altså

Årsagen er, at LA's topforhandlere ikke stoler på Kristian Thulesen Dahl og DF.

Men Lars Løkke oplyser altså til pressen foran Statsministeriet, at forhandlingerne om skat og udlændinge først går i gang på mandag.

Dermed har Dansk Folkeparti vundet armlægningen med Liberal Alliance om, hvorvidt forhandlingerne skulle deles op eller ej.

Det var dog ikke den udlægning, Liberal Alliances formand, Anders Samuelsen, havde, da han kom ud af Statsministeriet.

- Vi har haft et ønske om en samtidighed i forhold til, at alle tre aftaler skal indgås før jul. Det har vi nu en fælles forståelse for, kan lade sig gøre, siger Anders Samuelsen.

Statsministeren er dog sikker på, at aftalerne om udlændingestramninger og skattelettelser kommer på plads og vedtages inden jul sammen med finansloven.

Anders Samuelsen afviser at have tabt ansigt. Han henholder sig til, at alle tre aftaler forventes vedtaget før jul.

- Den skatteaftale, hvad skal den indeholde, før I er tilfredse?

- Vi har en fælles forståelse og ramme for, hvad den kommer til at indeholde. Jeg har sagt hele tiden, at vi er langt i de forhandlinger. Det kunne vi også afslutte rigtigt hurtigt nemlig sådan, at vi har skrevet under alle sammen inden vi går på juleferie, siger Anders Samuelsen.

- Hvad er det for et løfte, du har fået fra Kristian Thulesen Dahl?

- Vi har en fælles forståelse for og enighed om, at det her kan lade sig gøre inden jul. Det tror jeg på, når vi har set hinanden i øjnene og sagt, at det kan det. Det bliver nogle rigtig, rigtig gode skattelettelser - markante skattelettelser. Det hele bliver lukket før jul, siger Anders Samuelsen.

- Kan regeringen fortsætte, hvis der ikke er en skatteaftale inden nytår?

- Det kommer jo til at ske. Det er den forståelse, vi har, og den stoler jeg på, indtil det modsatte skulle være blevet bevist.

- Vi lander det hele ambitiøst, fremadrettet, målrettet – store skattelettelser, en super finanslov, et fremadrettet forsvarsforlig og nogle gode ændringer i udlændingepolitikken.

- Men den tillid har du jo ikke tidligere haft til DF. Hvorfor har du den tillid nu?

- Jamen, der kom en masse støj ind på banen i forhold til det her med, om vi kunne afslutte tingene før jul eller efter jul. Det har været afgørende, at vi ser det her i en sammenhæng, og det er også det, der kommer til at ske.

Anders Samuelsen vil ikke løfte sløret for, hvad skatteaftalen kommer til at indeholde. Men de fire borgerlige partier har med hans ord en 'fælles forståelse og ramme' for, hvad aftalen vil byde på.

- Vi er jo langt i de forhandlinger også, og det kunne vi jo også godt afslutte rigtig hurtigt - og det kommer vi jo så også til, fordi vi har skrevet under på en aftale, inden vi går på juleferie, garanterer LA-lederen.

DF-ordfører så tvivl om aftaler

Dansk Folkepartis finansordfører René Christensen afviser dog, at der er færdige aftaler om skat og udlændinge.

- Der er ikke en aftale endnu. Jeg tør ikke sige, om det er muligt at lande aftalerne inden jul. Der har været en del forhandlinger på udlændingeområdet. Jeg tør ikke sige, hvor sandsynligt det er at lande aftalerne inden jul. Det kommer an på, hvor langt man er kommet med de forhandlinger, siger han på vej ind i Finansministeriet.

- Jeg er helt sikker på, at hvis der havde ligget klare aftaler, så havde vi forhandlet alle tre ting på en gang. Så havde jeg ikke stået her på vej ind for kun at forhandle finanslovsaftale, siger han.